
0. Punt de partida
Aquest document és autònom: no cal haver fet cap altre bloc del curs per seguir-lo. Tot el que necessitem el crearem aquí mateix, pas a pas, i quan calgui obrir una altra aplicació —Teams, Excel, Word— l'obrirem i farem el que faci falta sense donar res per fet.
0.1. Què necessites
	Necessites
	Detall

	Un compte de Microsoft 365
	El compte de formació formadorX@aubay-sam.io

	Un navegador
	Treballarem sempre al navegador. No cal instal·lar res

	Un company
	Alguns exercicis són en parella. Apunta't la seva adreça

	45 minuts per als exercicis
	Els exercicis guiats van repartits al llarg del document



0.2. Com està organitzat
Cada apartat té tres parts: l'explicació del concepte, el procediment pas a pas i un exercici guiat per fer-ho tu. Els exercicis són acumulatius dins d'aquest document: el que crees a l'apartat 4 el faràs servir a la resta.

	L'entorn que crearem: Al llarg del document construirem un espai de treball anomenat «Espai SharePoint – [EL TEU IDENTIFICADOR]», amb la seva biblioteca, les seves columnes, una llista i una notícia. Serà teu i no interferirà amb res del que hagis fet en altres blocs.




1. Què és SharePoint
SharePoint és el sistema on Microsoft 365 guarda els documents compartits d'una organització. La paraula clau és «compartits»: no és el teu disc dur al núvol, és l'espai de l'equip.
Té una particularitat que desconcerta al principi: molta gent el fa servir cada dia sense saber-ho. Quan puges un fitxer a un canal de Teams, aquell fitxer va a SharePoint. Quan comparteixes un document d'un lloc d'equip, és SharePoint. Teams i altres aplicacions són finestres que miren cap aquí.
1.1. OneDrive o SharePoint
Els dos guarden fitxers al núvol i s'assemblen molt per fora. La diferència és de qui són.
	
	OneDrive
	SharePoint

	De qui és
	Teu. És el teu espai personal
	De l'equip o de l'organització

	Qui hi entra
	Tu, i qui tu convidis fitxer a fitxer
	Els membres del lloc, per defecte

	Què hi va
	Esborranys, coses teves, feina en curs
	El que és de tothom i ha de sobreviure't

	Si marxes de l'empresa
	Es perd o s'ha de traspassar
	Continua allà, de l'equip



	Clau: La pregunta que ho decideix: si demà et canvies de feina, aquest document ha de continuar existint per a l'equip? Si la resposta és sí, no pot estar al teu OneDrive. Aquest error és, de llarg, la principal causa de pèrdua de coneixement a les organitzacions.


1.2. Lloc, grup i equip
Tres paraules que es fan servir com si fossin el mateix i no ho són. Val la pena fixar-les ara, perquè apareixeran contínuament:
	Concepte
	Què és
	Què t'aporta

	Grup de Microsoft 365
	Una llista de persones amb identitat pròpia
	Defineix qui és membre de què

	Lloc de SharePoint
	L'espai web on viuen els fitxers i les pàgines
	L'emmagatzematge i les biblioteques

	Equip de Teams
	La capa de conversa damunt del grup
	Xats, canals i reunions



	Fixa-t'hi: Van units. Quan crees un equip de Teams es crea un grup i un lloc de SharePoint. Quan crees un lloc d'equip a SharePoint es crea un grup, i després hi pots afegir Teams. És el mateix conjunt vist des de portes diferents, i ho comprovarem a l'apartat 4.




2. Accedir a SharePoint
Hi ha tres camins i convé conèixer-los tots tres, perquè cadascun serveix per a un moment diferent.
2.1. Des de l'iniciador d'aplicacions
	1
	Obre el navegador i ves a m365.cloud.microsoft
Inicia sessió amb el teu compte de formació si te la demana.

	2
	Fes clic a la graella de nou punts
És a la cantonada superior esquerra. És l'iniciador d'aplicacions.

	3
	Tria SharePoint a la llista
Si no el veus, fes clic a «Totes les aplicacions».

	4
	Observa l'adreça del navegador
Serà aubaysam.sharepoint.com. Aquest és el SharePoint de la teva organització.


2.2. Escrivint l'adreça directament
Un cop la coneguis, pots anar-hi directament escrivint aubaysam.sharepoint.com al navegador. Val la pena desar-la als marcadors.
Què és un tenant
Quan una organització contracta Microsoft 365, Microsoft li crea una instància dedicada i aïllada de tot el servei. Això és el tenant: la frontera de la teva organització dins del núvol. Hi viuen els usuaris, les llicències, els correus, els fitxers, els equips i les polítiques de seguretat.
La paraula ve de l'anglès «inquilí», i la metàfora funciona: Microsoft té un edifici enorme i lloga pisos. Tots comparteixen estructura i manteniment, però ningú entra al pis d'un altre.
	Un malentès freqüent: L'aïllament no depèn de l'adreça. El teu correu d'Outlook està tan aïllat com els teus fitxers de SharePoint, encara que Outlook visqui en un domini compartit. La diferència és d'arquitectura: SharePoint munta un espai web propi per organització i per això el nom surt a l'adreça; Outlook i Teams et mostren les teves dades després d'identificar-te, sense que l'adreça ho reveli.


Per què l'adreça de SharePoint no coincideix amb la del correu
El nostre correu és @aubay-sam.io, amb guionet, i SharePoint és aubaysam, sense. No és cap error.
Tot tenant neix amb un domini inicial de la forma alguna-cosa.onmicrosoft.com, que es tria en crear-lo i que no es pot canviar mai. L'adreça de SharePoint es genera a partir d'aquest prefix, no del domini de correu. Els dominis propis com aubay-sam.io s'afegeixen després.
	Per què t'importa: El tenant és la unitat de llicències, de permisos i d'administració. Dos comptes de la mateixa empresa poden ser a tenants diferents i tenir permisos i llicències completament distints. I per això convidar algú de fora és una figura a part: és algú que ve d'un altre tenant.


2.3. Com saber el nom del teu tenant
Per escriure l'adreça de SharePoint has de saber el prefix de la teva organització. Si no el saps, tens tres maneres de descobrir-lo:
	1
	Obre OneDrive des de l'iniciador i mira l'adreça
Serà del tipus tenant-my.sharepoint.com. El que hi ha abans del guionet i del «my» és el teu tenant.

	2
	O obre SharePoint des de l'iniciador
L'adreça és directament tenant.sharepoint.com.

	3
	O ves a myaccount.microsoft.com > Organitzacions
Hi surten les organitzacions a les quals pertany el teu compte.



	Al nostre cas: OneDrive és aubaysam-my.sharepoint.com i SharePoint és aubaysam.sharepoint.com. El prefix «aubaysam» és el tenant, i ve del domini inicial aubaysam.onmicrosoft.com, no del domini de correu aubay-sam.io.


2.4. Des del mòbil
Hi ha aplicació de SharePoint per a iOS i Android, i també s'hi pot accedir des del navegador del telèfon. És còmoda per consultar i aprovar coses, però no per treballar amb documents llargs.

	Exercici guiat 1 — Entra a SharePoint pels tres camins

	1.  Entra a m365.cloud.microsoft i obre SharePoint des de l'iniciador d'aplicacions.
2.  Copia l'adreça que apareix al navegador i desa-la als marcadors.
3.  Tanca la pestanya, obre'n una de nova i escriu l'adreça directament.
4.  Anota quina part de l'adreça identifica la nostra organització.



3. La pàgina d'inici de SharePoint
Aquesta és la porta d'entrada. No mostra un lloc concret, sinó tots els llocs als quals tens accés, i el que hi passa.
	Secció
	Què mostra
	Per a què serveix

	Llocs seguits
	Els que has marcat amb l'estrella
	Els teus 5 o 6 llocs de cada dia

	Llocs freqüents
	Els que més visites, calculat sol
	Arribar-hi sense buscar

	Notícies
	Publicacions dels llocs que segueixes
	Assabentar-te del que passa

	Cerca
	Cerca a tots els llocs alhora
	Trobar un document sense saber on és



	Si la teva pàgina d'inici està buida: És normal si el compte és nou i encara no t'han afegit a cap lloc. A l'apartat següent en crearàs un i aquesta pàgina deixarà d'estar buida.


3.1. Seguir un lloc
	1
	Obre el lloc que vulguis seguir
Des de llocs freqüents o des d'un enllaç.

	2
	Busca l'estrella a la part superior dreta
Sol dir «Seguir» o «No seguit».

	3
	Fes-hi clic
Passarà a la llista de llocs seguits.



	Consell: Segueix només els llocs on treballes de veritat. Si en segueixes vint, la pàgina d'inici deixa de ser útil exactament igual que una safata d'entrada amb tres-cents correus sense llegir.




4. Crear l'espai de treball
Aquí construïm l'entorn que farem servir la resta del document. Hi ha dos camins que porten al mateix lloc, i els veurem tots dos perquè entenguis com es relacionen les aplicacions.
4.1. Els dos tipus de lloc
	
	Lloc d'equip
	Lloc de comunicació

	Per a què
	Un grup treballa junt en alguna cosa
	Uns quants informen a molts

	Qui hi escriu
	Tots els membres
	Uns pocs editors

	Porta grup de M365
	Sí: bústia, calendari i possible equip de Teams
	No, per defecte

	Exemple
	Departament d'Orientació Laboral
	Portal de normativa interna



4.2. Camí A — Crear el lloc directament a SharePoint
	1
	Ves a la pàgina d'inici de SharePoint
aubaysam.sharepoint.com

	2
	Fes clic a «Crear lloc»
Sol ser a la part superior esquerra. Si no hi és, salta al camí B.

	3
	Tria «Lloc d'equip»
És el que porta grup de Microsoft 365 associat.

	4
	Posa-hi nom: «Espai SharePoint – [EL TEU IDENTIFICADOR]»
Per exemple, «Espai SharePoint – F04». El nom genera l'adreça del lloc.

	5
	Escriu una descripció breu
«Espai de pràctiques del bloc de SharePoint».

	6
	Tria la configuració de privadesa: privat
Només hi entraran els membres que hi afegeixis.

	7
	Selecciona l'idioma: català
ATENCIÓ: aquesta tria no es pot canviar després.

	8
	Afegeix el teu company com a membre
Escriu-ne el nom o l'adreça i selecciona'l de la llista.

	9
	Finalitza
El lloc es crea en pocs segons i s'obre sol.



	Atenció: Dues decisions no tenen marxa enrere fàcil: l'idioma del lloc i l'adreça que genera el nom. Si t'equivoques, sovint surt més a compte crear-ne un de nou que arreglar-ho.



Per què no hi ha cap plantilla «en blanc» per als llocs d'equip
En crear un lloc d'equip, totes les plantilles que t'ofereix venen amb contingut d'exemple: pàgines fetes, llistes de mostra i textos marcats com a «[contingut d'exemple]». No hi ha opció de començar del no-res.
Els llocs de comunicació, en canvi, sí que mantenen una plantilla en blanc.
	Com tenir un lloc d'equip net: Crea'l amb la plantilla estàndard i esborra després el contingut d'exemple: les pàgines de mostra des de la biblioteca de Pàgines, i les llistes de seguiment des de Contingut del lloc. Val la pena mirar-s'ho abans d'esborrar, perquè algunes llistes d'exemple són útils.



4.3. Camí B — Crear-lo des de Teams
Si el botó «Crear lloc» no apareix, vol dir que l'organització n'ha restringit la creació directa. Encara pots crear un lloc: creant un equip de Teams, que en genera un automàticament.
	1
	Obre Teams des de l'iniciador d'aplicacions
No cal haver-lo fet servir mai abans.

	2
	Al menú lateral, ves a «Equips»
És la icona de dues persones.

	3
	Fes clic a «Unir-se a un equip o crear-ne un»
Sol ser a la part inferior o superior de la llista d'equips.

	4
	Tria «Crear un equip» i després «Des de zero»
No triïs cap plantilla.

	5
	Tria «Privat»
Només hi entrarà qui tu convidis.

	6
	Anomena'l «Espai SharePoint – [EL TEU IDENTIFICADOR]»
El mateix nom que al camí A.

	7
	Afegeix el teu company com a membre
I finalitza.



	Què acaba de passar: En crear aquest equip, Microsoft 365 ha creat en segon pla un grup amb els seus membres, un lloc de SharePoint amb la seva biblioteca, una bústia i un calendari compartits. No has demanat el lloc de SharePoint, però el tens. Ho comprovaràs a l'exercici següent.


4.4. Com saber de quin tipus és un lloc
Aquesta pregunta surt sempre, i té una resposta incòmoda: la interfície no t'ho diu enlloc amb aquestes paraules. No hi ha cap etiqueta que posi «lloc d'equip». S'ha de deduir.
Hi ha tres criteris i van de més ràpid a més fiable. El primer et resol el 80% dels casos en dos segons; el tercer no falla mai.
Criteri 1 — La navegació (ràpid, però pot enganyar)
	On és el menú del lloc
	Normalment és...

	Al lateral esquerre, en vertical
	Lloc d'equip

	A dalt, en horitzontal sota el títol
	Lloc de comunicació



	Compte amb aquest criteri: L'orientació del menú es pot canviar des de la configuració del lloc. Un lloc d'equip amb la navegació posada en horitzontal sembla de comunicació i no ho és. Serveix per orientar-te, no per decidir.


Criteri 2 — La capçalera (fiable i visible)
Mira la part superior dreta del lloc, al costat del títol. Aquests indicadors només apareixen si hi ha un grup de Microsoft 365 al darrere, és a dir, si és un lloc d'equip:
1. Una etiqueta que digui «Grup privat» o «Grup públic».
1. Un comptador de membres, del tipus «4 membres», amb les seves cares.
Si en canvi hi veus opcions com «Accés a llocs» i cap comptador de membres, és un lloc de comunicació.
Criteri 3 — Informació del lloc (definitiu)
	1
	Obre el lloc i fes clic a la roda dentada
A la part superior dreta.

	2
	Tria «Informació del lloc»
S'obrirà un panell lateral.

	3
	Busca si hi ha un ajust de privadesa
Amb les opcions Privat i Públic.

	4
	Interpreta el resultat
Si l'ajust de privadesa hi és, hi ha grup al darrere: és un lloc d'equip. Si no hi és, és un lloc de comunicació.



	Per què aquest criteri no falla: Pregunta directament per l'única cosa que de veritat distingeix els dos tipus: si existeix un grup de Microsoft 365 associat. Tota la resta —el menú, els colors, el nom— són aparences que es poden canviar.


Taula de diferències completa
	
	Lloc d'equip
	Lloc de comunicació

	Per a què serveix
	Un grup treballa junt
	Uns quants informen a molts

	Grup de Microsoft 365
	Sí
	No

	Etiqueta a la capçalera
	«Grup privat» o «Grup públic»
	Cap

	Comptador de membres
	Sí
	No

	Navegació per defecte
	Lateral, en vertical
	Superior, en horitzontal

	Bústia compartida
	Sí
	No

	Calendari compartit
	Sí
	No

	Llibreta de OneNote del grup
	Sí
	No, tret que l'hi afegeixis

	Pot tenir equip de Teams
	Sí
	No directament

	Pla de Planner del grup
	Sí
	No

	Ajust de privadesa
	Sí, a Informació del lloc
	No

	Rols habituals
	Propietaris i membres del grup
	Propietaris, membres i visitants

	Qui escriu contingut
	Tots els membres
	Uns pocs editors

	Afegir-hi algú vol dir...
	Entra al grup: ho veu tot
	Només accedeix al lloc

	Exemple
	Departament d'Orientació Laboral
	Portal de normativa interna



	La conseqüència que més importa: Fixa't en la penúltima fila. Afegir algú a un lloc d'equip no és donar-li uns fitxers: l'estàs posant dins del grup, i amb això veurà també la bústia, el calendari i la conversa de Teams. En un lloc de comunicació, en canvi, li dones accés al lloc i prou.



4.5. Del Teams al SharePoint
	1
	A Teams, obre el teu equip nou i ves al primer canal
Sol dir-se General, però en crear l'equip pot haver agafat el nom de l'equip. Tant se val: fa la mateixa funció.

	2
	Fes clic a la pestanya «Compartida»
És a la part superior, al costat de «Publicacions». A versions anteriors de Teams es deia «Fitxers».

	3
	Obre el menú d'opcions de la pestanya
Els tres punts, o el botó que diu obrir a SharePoint.

	4
	Tria obrir a SharePoint
S'obrirà una pestanya nova.

	5
	Mira l'adreça del navegador
Comença per aubaysam.sharepoint.com i acaba amb el nom del teu equip. Aquest és el teu lloc.



	Exercici guiat 2 — Crea el teu espai i troba'l des dels dos costats

	1.  Intenta primer el camí A: ves a SharePoint i busca el botó «Crear lloc».
2.  Si hi és, crea el lloc «Espai SharePoint – [EL TEU IDENTIFICADOR]» seguint els passos del 4.2.
3.  Si NO hi és, fes el camí B: crea l'equip de Teams amb el mateix nom seguint el 4.3.
4.  Sigui quin sigui el camí, obre ara el lloc a SharePoint i marca'l com a seguit amb l'estrella.
5.  Torna a la pàgina d'inici de SharePoint i comprova que ja no està buida.
6.  Anota l'adreça completa del teu lloc: la faràs servir tota la resta del document.



	Exercici guiat 3 — Classifica els llocs que trobis

	1.  Ves a la pàgina d'inici de SharePoint i mira la llista de llocs recents.
2.  Obre'n un i intenta endevinar-ne el tipus només amb el criteri 1, la navegació.
3.  Comprova ara el criteri 2: busca l'etiqueta de grup i el comptador de membres a la capçalera.
4.  Confirma-ho amb el criteri 3, a Informació del lloc.
5.  Repeteix-ho amb el lloc que has creat a l'exercici 2. De quin tipus és, i per què?
6.  Si algun lloc t'ha enganyat amb el criteri 1, anota quin i comenta'l amb el grup.




5. Membres i permisos del lloc
Un lloc sense la gent adequada no serveix de res, i un lloc amb la gent equivocada és un problema. Els permisos funcionen per rols.
	Rol
	Què pot fer
	A qui donar-lo

	Propietari
	Tot, inclòs canviar permisos i esborrar el lloc
	Dues persones. Mai una sola

	Membre
	Crear, editar i esborrar contingut
	L'equip que hi treballa

	Visitant
	Només llegir
	Qui s'ha d'informar però no ha de tocar res



5.1. Afegir una persona
	1
	Obre el teu lloc i fes clic a la roda dentada
A la part superior dreta.

	2
	Tria les autoritzacions del lloc
Hi veuràs els grups de propietaris, membres i visitants.

	3
	Fes clic per afegir algú al grup que li correspongui
Escriu-ne el nom i selecciona'l.

	4
	Comprova-ho des de l'altre costat
Demana-li que obri el lloc i et digui què hi pot fer.



	Clau: Posa sempre dos propietaris. Un lloc amb un sol propietari que marxa de l'empresa o es posa de baixa és un lloc que ningú pot administrar. És un dels problemes més freqüents i més fàcils d'evitar.



	Si el lloc va lligat a un equip de Teams: Els permisos els gestiona el grup de Microsoft 365. Afegir algú a l'equip de Teams l'afegeix al lloc automàticament, i treure'l de l'equip li treu l'accés. En aquest cas, administra-ho des de Teams i no des d'aquí, per no acabar amb dues llistes de membres que no coincideixen.


5.2. Posar un segon propietari
Aquest pas es fa des de llocs diferents segons si el lloc té equip de Teams al darrere.
	1
	Si el lloc té equip de Teams
A Teams, tres punts de l'equip > Administrar equip > Membres. Al costat de la persona, canvia el rol de Membre a Propietari.

	2
	Si el lloc NO té equip de Teams
Al lloc, roda dentada > Permisos del lloc > Propietaris, i afegeix-hi la persona.

	3
	Comprova-ho
Torna a la llista de membres i verifica que hi consten dos propietaris.



	Atenció: Un convidat extern NO pot ser propietari. Si el teu segon propietari ha de ser algú de fora, no es podrà: ha de ser un compte intern de l'organització.


5.3. Les cinc maneres d'afegir gent des de SharePoint
Hi ha més camins dels que sembla, i no fan tots el mateix. La diferència clau és si la persona entra al GRUP o només al LLOC.
	Via
	On és
	Què fa realment

	Compartir lloc
	Botó a la part superior dreta
	Dona accés al lloc, amb opció d'afegir-lo o no al grup

	Permisos del lloc
	Roda dentada > Permisos del lloc
	El mateix, distingint grup i lloc

	Comptador de membres
	Capçalera del lloc
	Drecera al grup. Només a llocs d'equip

	Permisos avançats
	Permisos del lloc > Configuració avançada
	Afegeix als grups de SharePoint sense tocar el grup de M365

	Compartir un fitxer
	Selecciona el fitxer > Compartir
	NO el fa membre: només li dona accés a aquell fitxer



	La decisió que has de prendre: Afegir-lo al GRUP li dona bústia, calendari i equip de Teams. Compartir només el LLOC li dona únicament els fitxers. Per a algú extern o per a una col·laboració puntual, gairebé sempre vols la segona opció.


5.4. Convidar algú de fora de l'organització
Si escrius una adreça de correu i no apareix a la llista de suggeriments, gairebé sempre és per un d'aquests dos motius:
	Motiu
	Com es reconeix
	Solució

	És d'un altre tenant
	El domini no és el de la teva organització
	Cal convidar-lo com a convidat extern

	L'ús compartit extern està restringit
	L'adreça no apareix mai, per bé que l'escriguis
	Demanar-ho a qui administri el sistema



Què fer si escrius el correu i no apareix
	1
	Escriu l'adreça completa i espera
Dos o tres segons sense prémer res. La cerca d'externs triga més que la interna.

	2
	Mira si surt una línia d'invitació
Del tipus «Convidar dberruezo@aubay.es». Si hi és, prem-la: aquí és on es crea el convidat.

	3
	Si no surt res, no insisteixis
Vol dir que l'ús compartit extern està desactivat. Ho ha d'habilitar qui administri el tenant.

	4
	Prova de compartir un fitxer solt
La política de compartició de fitxers de vegades és més permissiva que la del lloc sencer.

	5
	Comprova que té compte de Microsoft 365
Una adreça de correu qualsevol no serveix: cal un compte de treball o educatiu.



	Un malentès habitual: Enviar-li un correu des d'Outlook NO afegeix ningú al directori de l'organització. Per treballar al teu lloc, aquella persona ha de rebre una invitació explícita i acceptar-la. I encara així, un convidat té restriccions pròpies: pot ser que pugui llegir i comentar però no pujar documents.



	Si algú només pot comentar i no pot pujar res: Comprova tres coses, per ordre. Primer, si és membre del grup o només té permisos al lloc. Segon, quin rol té: un visitant només llegeix. I tercer, si és un compte extern, perquè els convidats tenen límits que no depenen del rol que li hagis donat.



	Exercici guiat 3b — Reparteix els permisos

	1.  Obre les autoritzacions del teu lloc i mira quins grups hi ha.
2.  Comprova que el teu company hi és com a membre.
3.  Afegeix una tercera persona de l'aula com a visitant.
4.  Demana-li que obri el lloc i intenti pujar un fitxer. Ha de poder mirar però no escriure.
5.  Afegeix un segon propietari al lloc i comenta amb el company per què és important.




6. La biblioteca de documents
Tot lloc neix amb una biblioteca anomenada Documents. S'assembla a una carpeta de l'ordinador, però té tres coses que una carpeta no té: historial de versions, permisos propis i columnes d'informació.
6.1. Accedir-hi
	1
	Obre el teu lloc
Des dels llocs seguits de la pàgina d'inici de SharePoint.

	2
	Fes clic a «Documents» al menú lateral esquerre
És la biblioteca per defecte del lloc.

	3
	Observa què hi ha
Si el lloc ve d'un equip de Teams, hi trobaràs una carpeta per cada canal.



	Per què hi ha una carpeta per canal: Quan puges un fitxer al canal «General» de Teams, va a la carpeta «General» d'aquesta biblioteca. És la mateixa organització vista des de dues finestres: no són còpies, és el mateix contingut.



6.2. Un canal NO és un lloc
Aquesta confusió surt sempre i val la pena deixar-la clara:
	Element de Teams
	Què és a SharePoint

	Un equip
	Un lloc sencer

	Un canal estàndard
	Una carpeta dins de la biblioteca Documents del lloc

	Un canal privat
	Un lloc SEPARAT, amb permisos propis

	Un canal compartit
	També un lloc separat



	La conseqüència pràctica: Els fitxers d'un canal privat no els veuràs a la biblioteca del lloc de l'equip, perquè viuen en un altre lloc. Si algun dia busques uns documents i no els trobes on esperaves, comprova si els van pujar a un canal privat.



	I un detall que sorprèn: Un lloc acabat de crear NO apareix a la pàgina d'inici de SharePoint fins que hi entres o hi puges alguna cosa. Aquella pàgina mostra llocs recents, freqüents i preferits, i un lloc que no has visitat mai no és cap de les tres coses. No està perdut: encara no l'has estrenat.


6.3. Altres biblioteques que ja hi són
A «Contingut del lloc» veuràs que un lloc té més biblioteques de les que sembla:
	Biblioteca
	Què hi ha

	Documents
	Els fitxers de treball. És la que faràs servir sempre

	Pàgines del lloc
	Les pàgines i les notícies que publiques

	Recursos del lloc
	Les imatges i els fitxers multimèdia que fas servir a les pàgines

	Fitxers de l'aplicació
	Contingut tècnic. No s'ha de tocar



	Sobre les imatges: Quan puges una imatge mentre edites una pàgina o una notícia, va a «Recursos del lloc» automàticament. Als manuals antics trobaràs «biblioteques d'imatges» com un tipus a part: era la manera clàssica de fer-ho i avui ja no cal, perquè una biblioteca de documents corrent gestiona imatges perfectament i en fa vista prèvia.


6.4. Tres maneres d'afegir contingut
	Manera
	Com es fa
	Quan

	Pujar
	Botó «Carregar», triant fitxer o carpeta
	Documents que ja tens fets

	Arrossegar
	Arrossegar-los des de l'explorador al navegador
	Pujar-ne uns quants de cop

	Crear allà
	Botó «Nou», triant Word, Excel o PowerPoint
	Documents nous: neixen ja compartits



	Consell: La tercera opció és la millor i la que menys s'utilitza. Si crees el document directament a la biblioteca, ja neix al lloc correcte, amb els permisos correctes i amb versions. No has de recordar pujar-lo després, que és quan la gent se n'oblida.


6.5. Crear un document des de la biblioteca
	1
	A la biblioteca, fes clic a «Nou»
A la barra superior.

	2
	Tria «Document de Word»
S'obrirà Word al navegador amb un document en blanc.

	3
	Escriu-hi unes línies
No cal desar: es desa sol contínuament.

	4
	Fes clic al nom del document, a dalt, i canvia'l
Per exemple «Acta de la primera reunió».

	5
	Tanca la pestanya i torna a la biblioteca
El document hi és, amb el nom que li has posat.



	Exercici guiat 4 — Omple la biblioteca

	1.  Obre la biblioteca Documents del teu lloc.
2.  Crea una carpeta anomenada «Materials».
3.  Dins seu, crea un document de Word nou amb el botó Nou i anomena'l «Acta de la primera reunió».
4.  Escriu-hi cinc línies inventades sobre una reunió de projecte.
5.  Torna a la biblioteca i puja-hi qualsevol fitxer del teu ordinador amb el botó Carregar.
6.  Ara arrossega un segon fitxer des de l'explorador directament sobre el navegador.




7. Columnes i vistes
Aquí és on una biblioteca deixa de ser una carpeta. Les columnes són informació que afegeixes a cada document i que després et permet filtrar, agrupar i ordenar.
7.1. Afegir una columna
	1
	A la biblioteca, fes clic a «Afegir columna»
És a la dreta de l'última columna de la capçalera.

	2
	Tria el tipus
Text, Nombre, Data, Opció, Persona o Sí/No.

	3
	Per a una columna d'estat, tria «Opció»
Posa-li nom «Estat».

	4
	Escriu els valors possibles
Esborrany, En revisió, Aprovat. Un per línia.

	5
	Assigna-hi un color a cada valor si vols
Ajuda a llegir la biblioteca d'un cop d'ull.

	6
	Desa
La columna apareix a la dreta de les altres.


7.2. Omplir-la de pressa
	1
	Canvia a la vista de quadrícula
El botó sol dir «Edició en vista de quadrícula».

	2
	Fes clic a la cel·la i tria el valor
Pots baixar amb el teclat, com a Excel.

	3
	Surt de la vista de quadrícula
Els canvis ja estan desats.


7.3. Agrupar, filtrar i desar una vista
	1
	Fes clic a la capçalera de la columna Estat
S'obrirà el menú de la columna.

	2
	Tria «Agrupar per Estat»
Els documents es reorganitzen en grups plegables.

	3
	Prova també de filtrar
Des del botó de filtres, a la dreta de la barra superior.

	4
	Desa la configuració com a vista
Al selector de vistes, a dalt a la dreta, tria desar-la amb un nom nou.

	5
	Canvia entre la vista nova i «Tots els documents»
Comprova que pots anar d'una a l'altra.



	Clau: Una columna d'Opció amb tres valors substitueix tres carpetes, i és millor: un document pot canviar d'estat sense moure's de lloc, i els enllaços que hagis compartit segueixen funcionant. Moure fitxers entre carpetes trenca enllaços; canviar un valor de columna, no.



	Consell: Si et trobes creant carpetes de cinc nivells de profunditat, atura't: probablement el que necessites és una columna. Les estructures de carpetes molt profundes són el símptoma que la biblioteca està organitzada per a qui la va crear, no per a qui l'ha de fer servir.



	Exercici guiat 5 — Organitza sense carpetes

	1.  Afegeix a la biblioteca una columna d'Opció anomenada «Estat» amb els valors Esborrany, En revisió i Aprovat.
2.  Afegeix una segona columna de tipus Persona anomenada «Responsable».
3.  Des de la vista de quadrícula, omple les dues columnes de tots els documents que tinguis.
4.  Agrupa la vista per Estat.
5.  Desa aquesta configuració com una vista nova anomenada «Per estat».
6.  Torna a la vista «Tots els documents» i comprova que segueix igual que abans.




8. Compartir documents
Aquest és l'apartat amb més conseqüències reals, perquè un permís mal posat pot deixar accessible el que no toca, o bloquejar qui hauria de poder treballar.
8.1. Enllaçar en comptes d'adjuntar
L'hàbit que val la pena canviar és un: en comptes d'enviar el document, envia l'enllaç. Amb un enllaç hi ha un sol document, tothom veu l'última versió i els permisos els controles tu. Amb un adjunt hi ha tantes còpies com destinataris, i cap coincideix amb les altres al cap d'una setmana.
8.2. Els tipus d'enllaç
	Tipus d'enllaç
	Qui pot obrir-lo
	Quan fer-lo servir

	Persones concretes
	Només qui indiquis, amb el seu compte
	El cas per defecte. El més segur

	Persones amb accés
	Qui ja tenia permís al document
	Recordar un fitxer a qui ja hi treballa

	Tota l'organització
	Qualsevol de l'empresa amb l'enllaç
	Documents interns d'interès general

	Qualsevol persona
	Qui tingui l'enllaç, sense identificar-se
	Amb molta cura: pot acabar reenviat



	Atenció: L'enllaç «qualsevol persona» no demana identificar-se. Si algú el reenvia, qui el rebi hi entra. Abans de fer-ne servir un, pregunta't què passaria si aquell enllaç acabés en un correu que no controles. Sovint la teva organització el té desactivat, i té motius.


8.3. Compartir pas a pas
	1
	Selecciona el document a la biblioteca
Amb el cercle de l'esquerra del nom.

	2
	Fes clic a «Compartir»
A la barra superior.

	3
	Fes clic sobre la configuració de l'enllaç
Sol ser una línia que diu qui hi podrà accedir. Aquí es tria el tipus.

	4
	Tria «Persones concretes»
És l'opció per defecte i la més segura.

	5
	Desmarca l'opció de permetre l'edició
Així l'enllaç serà només de lectura.

	6
	Posa-hi data de caducitat si escau
Recomanable sempre que comparteixis amb algú de fora.

	7
	Escriu el nom del destinatari i envia
O copia l'enllaç per enganxar-lo on vulguis.


8.4. Canviar o retirar un accés
	1
	Selecciona el document i obre'n els detalls
La icona d'informació, a la dreta.

	2
	Busca l'apartat que gestiona l'accés
Hi surt qui hi té accés i com.

	3
	Canvia el permís o retira'l
Pots passar de lectura a edició, o eliminar l'enllaç.



	Clau: Els permisos s'hereten: un fitxer hereta els de la carpeta, i la carpeta els del lloc. Per això, quan afegeixes algú com a membre del lloc, automàticament pot veure tots els documents. Compartir un fitxer concret és una excepció que se suma a l'herència, no la substitueix.



	Exercici guiat 6 — Comparteix amb criteri

	1.  Tria l'acta que vas crear i comparteix-la amb el teu company amb un enllaç de persones concretes, només de lectura.
2.  Que ell l'obri i intenti modificar-la. Ha de poder llegir-la però no escriure-hi.
3.  Canvia-li el permís a edició i que ho torni a provar.
4.  Obriu tots dos el document alhora i escriviu-hi al mateix temps. Observeu els cursors de colors.
5.  Retira-li l'accés i comprova des del seu costat que ja no hi entra.




9. Versions, paperera i coedició
Aquesta és la part que més tranquil·litat dona un cop l'entens, i la que evita el drama més habitual de qualsevol oficina.
	El problema de sempre
	La solució amb SharePoint

	«Algú m'ha esborrat mitja pàgina»
	Obrir l'historial i restaurar la versió d'ahir

	«Tinc informe_v3_final_bo_DEF.docx»
	Un sol fitxer amb totes les versions a dins

	«Qui ha canviat aquesta xifra?»
	L'historial diu qui i quan

	«He esborrat el document sense voler»
	És a la paperera del lloc



9.1. Consultar i restaurar una versió
	1
	Selecciona el document a la biblioteca
Amb el cercle de l'esquerra.

	2
	Obre el menú de tres punts del fitxer
O fes clic dret sobre el nom.

	3
	Tria «Historial de versions»
S'obrirà la llista de versions amb data i autor.

	4
	Fes clic en una versió antiga per obrir-la
La pots llegir sense tocar l'actual.

	5
	Si la vols recuperar, tria «Restaurar»
La versió antiga passa a ser l'actual, i l'actual es conserva com a versió anterior.



	Fixa-t'hi: Restaurar no esborra res: crea una versió nova amb el contingut antic. Sempre pots desfer la restauració restaurant una altra vegada. És pràcticament impossible perdre feina.


9.2. La paperera
	1
	Al menú lateral del lloc, busca «Contingut de la paperera»
Si no la veus, és a «Contingut del lloc».

	2
	Localitza el fitxer esborrat
Hi consta qui el va esborrar i quan.

	3
	Selecciona'l i tria «Restaurar»
Torna al lloc on era.


Si també es buida d'aquí, encara hi ha una segona paperera a la qual arriben els administradors. Costa bastant perdre alguna cosa del tot.
9.3. Coedició
Diverses persones poden editar el mateix document alhora i veure en temps real on està escrivint cadascú. Ja no cal esperar que l'altre «tanqui el fitxer».
	L'única regla de la coedició: No descarreguis, obre. Si el document s'obre des de SharePoint, des de Teams o des de la carpeta sincronitzada, esteu tots al mateix fitxer i tot funciona. Si algú se'l baixa amb «Descarregar», l'edita i el torna a pujar, es trenca la cadena i apareixen versions en conflicte.



	Exercici guiat 7 — Trenca coses i recupera-les

	1.  Obre l'acta i esborra-hi tres línies. Tanca-la.
2.  Torna a obrir-la i escriu-hi un paràgraf nou. Tanca-la.
3.  Obre l'historial de versions i mira quantes versions hi ha.
4.  Obre la primera versió i comprova que hi són les línies esborrades.
5.  Restaura-la i comprova que el document torna a ser com al principi.
6.  Ara esborra un fitxer qualsevol de la biblioteca i recupera'l des de la paperera del lloc.




10. Crear una biblioteca nova
Pots tenir més d'una biblioteca al mateix lloc quan tinguis conjunts de fitxers amb lògiques diferents: per exemple, una per a documents de treball i una altra per a plantilles que no s'han de tocar.
	1
	Al teu lloc, ves a «Contingut del lloc»
Des de la roda dentada o del menú lateral.

	2
	Fes clic a «Nou» i tria «Biblioteca de documents»
Des d'aquí també es creen llistes i pàgines.

	3
	Posa-hi nom: «Plantilles»
I una descripció breu.

	4
	Decideix si es mostra al menú de navegació
Si és d'ús diari, sí. Si és auxiliar, millor no.

	5
	Crea-la i obre-la
Ja pots pujar-hi o crear-hi documents com a la biblioteca principal.



	Consell: No creïs biblioteques per separar temes: per a això hi ha les columnes. Crea'n una de nova quan el conjunt de fitxers tingui permisos diferents o una manera de treballar realment diferent.



11. Les llistes
Una llista és una taula de dades que viu al lloc. On una biblioteca guarda fitxers, una llista guarda registres: files amb columnes.
	Casos típics d'ús
	Columnes que hi posaries

	Registre d'incidències
	Data, descripció, responsable, estat, prioritat

	Inventari de material
	Article, quantitat, ubicació, data de revisió

	Sol·licituds de formació
	Sol·licitant, curs, data, aprovat sí/no

	Entitats col·laboradores
	Entitat, persona, correu, telèfon, àmbit



	Llista o Excel? Hi ha diverses persones que hi han d'escriure alhora, i vols saber qui va canviar què? Llavors és una llista. Si és un càlcul teu amb fórmules, és un Excel.


11.1. Crear una llista des de zero
	1
	Al teu lloc, ves a «Contingut del lloc» i tria «Nou» > «Llista»
També pots fer-ho des de l'aplicació Llistes de l'iniciador.

	2
	Tria «Llista en blanc»
Les altres opcions són plantilles i importacions.

	3
	Posa-hi nom, descripció i color
«Registre d'incidències», per exemple.

	4
	Afegeix les columnes que necessitis
Amb «Afegir columna», igual que a les biblioteques.

	5
	Crea el primer registre amb el botó «Nou»
S'obrirà un formulari amb les columnes que has creat.


11.2. Importar des d'un Excel
Si ja tens les dades en un full de càlcul, no cal començar de zero. Primer prepararem l'Excel.
	1
	Obre Excel al navegador des de l'iniciador
Crea un llibre en blanc.

	2
	Escriu quatre capçaleres a la primera fila
Entitat, Persona, Correu, Àmbit.

	3
	Omple cinc files amb dades inventades
Sense deixar files buides enmig.

	4
	Anomena el llibre i comprova on es desa
Anirà al teu OneDrive per defecte.

	5
	Ara ves al teu lloc de SharePoint
Contingut del lloc > Nou > Llista.

	6
	Tria l'opció de crear-la des d'Excel
Podràs pujar el fitxer o triar-ne un del núvol.

	7
	Selecciona la taula o el rang de dades
Si el llibre té diverses fulles, tria la que toca.

	8
	Revisa els tipus de columna que proposa
Aquí és on més s'equivoca: comprova que les dates siguin dates i els números, números.

	9
	Confirma i crea la llista
Els registres apareixeran ja carregats.



	Atenció: Un cop importada, la llista i l'Excel són coses separades: si després modifiques el full de càlcul, la llista no canvia. La importació és una còpia, no una connexió.



	Exercici guiat 8 — Una llista des d'un Excel

	1.  Crea l'Excel amb les quatre columnes i cinc files seguint els passos del 11.2.
2.  Importa'l com a llista nova al teu lloc.
3.  Revisa els tipus de columna abans de confirmar.
4.  Un cop creada, afegeix un registre nou directament des de la llista.
5.  Afegeix-hi una columna d'Opció anomenada «Estat de contacte» amb els valors Pendent, Contactat i Tancat.
6.  Modifica ara l'Excel original i comprova que la llista NO canvia.




12. Publicar notícies
Les notícies són publicacions destacades del lloc. Apareixen a la pàgina d'inici del lloc, a la de qui el segueix, i es poden enviar per correu.
Serveixen per al que un missatge de xat no cobreix bé: comunicats que han de quedar visibles i consultables mesos després, com un canvi de procediment o l'obertura d'una convocatòria.
	1
	Ves a la pàgina d'inici del teu lloc
Fent clic a «Inici» al menú lateral.

	2
	Fes clic a «Nou» > «Publicació de notícies»
Si no ho veus, comprova que hi tens permisos d'edició.

	3
	Tria una plantilla
Per a un comunicat curt, la més senzilla.

	4
	Escriu el títol
És el que es veurà a totes les altres pàgines.

	5
	Afegeix una imatge de capçalera si vols
Opcional, però ajuda a distingir-la.

	6
	Munta el contingut amb elements web
Text, imatges, i també enllaços a documents de la teva biblioteca.

	7
	Fes clic a «Publicar»
I, si vols, envia-la per correu als membres des del mateix editor.



	Consell: Un missatge de xat es llegeix avui i s'enterra demà. Una notícia queda al lloc i es pot trobar d'aquí a un any. Per a normativa, procediments i comunicats formals, notícia. Per a la conversa del dia a dia, un canal de Teams.



	Exercici guiat 9 — Publica un comunicat

	1.  Crea una publicació de notícies al teu lloc.
2.  Titula-la «Inici del projecte de formació».
3.  Escriu tres línies i enllaça-hi l'acta de la teva biblioteca.
4.  Publica-la i comprova que apareix a la pàgina d'inici del lloc.
5.  Demana al teu company que segueixi el lloc i miri si li apareix a la seva pàgina d'inici de SharePoint.



13. Sincronitzar amb el teu ordinador
Pots fer que una biblioteca aparegui a l'explorador de fitxers del teu ordinador, com si fos una carpeta més. Hi ha dues maneres i no són iguals.
	
	Sincronitzar
	Drecera a OneDrive

	Què fa
	Crea una carpeta local vinculada
	Afegeix la carpeta dins del teu OneDrive

	On la veus
	A l'explorador, com a carpeta pròpia
	A l'explorador, i també a OneDrive web i mòbil

	Situació
	L'opció clàssica
	L'opció que Microsoft recomana avui



	1
	Obre la biblioteca que vulguis tenir a l'ordinador
Des del lloc de SharePoint.

	2
	Fes clic a «Afegir drecera a OneDrive»
O a «Sincronitzar» si prefereixes l'opció clàssica.

	3
	Espera que aparegui a l'explorador de fitxers
La primera vegada pot trigar una estona.

	4
	Comprova les icones d'estat
Un núvol vol dir que és al núvol; una marca verda, que en tens una còpia local.



	Clau: Sincronitzar no és descarregar. Els fitxers segueixen sent els mateixos del núvol: si els edites a l'ordinador, els canvis pugen sols i els companys els veuen. Això NO trenca la coedició, al contrari del que passa amb «Descarregar».




14. Cercar, i Copilot sobre els documents
El cercador de SharePoint busca dins del contingut dels documents, no només als noms de fitxer. Un Word, un Excel o un PDF amb text reconegut es poden trobar per una paraula que hi hagi a dins.
	1
	Obre el quadre de cerca del lloc
A la part superior. Cerca dins d'aquest lloc.

	2
	Escriu una paraula que sàpigues que és dins d'un document
No al nom del fitxer: dins del text.

	3
	Comprova que el troba
I fixa't que et mostra on apareix la paraula.

	4
	Repeteix la cerca des de la pàgina d'inici de SharePoint
Allà busca a tots els llocs alhora.


14.1. Què pot veure Copilot
Si tens llicència de Microsoft 365 Copilot, pot treballar sobre els documents als quals tens accés. La taula següent resumeix on arriba i on no.
	Si el document és a...
	Copilot hi pot treballar?

	Una biblioteca de SharePoint on tens accés
	Sí

	El teu OneDrive
	Sí

	Un lloc de SharePoint on no tens permisos
	No, i és correcte que sigui així

	L'escriptori del teu ordinador
	No



	La idea que tanca el bloc: Copilot hereta els teus permisos, i els teus permisos surten d'aquí. Si Copilot t'ensenya un document que no hauries de veure, el problema no és Copilot: és que aquell document està en un lloc mal configurat. I si no troba el que busques, sovint és perquè aquell document és a l'escriptori d'algú i no en una biblioteca.



	Exercici guiat 10 — Troba-ho pel contingut

	1.  Recorda una paraula concreta que hagis escrit dins de l'acta.
2.  Busca-la des del quadre de cerca del lloc i comprova que troba el document.
3.  Fes ara la mateixa cerca des de la pàgina d'inici de SharePoint.
4.  Si tens Copilot, demana-li un resum de l'acta indicant-la amb la barra inclinada ( / ).




	PART C — GESTIÓ AVANÇADA
Extracció · Control de versions · Alertes · Navegació · Manteniment



	Què hi trobaràs: Els apartats anteriors cobreixen el que farà servir tothom. Aquesta part és per a qui administra una biblioteca o un lloc: controlar qui edita què, rebre avisos de canvis, organitzar la navegació i mantenir l'espai net. A l'aula en veurem els apartats 15 i 17; la resta queda com a referència.




15. Extracció: bloquejar un document mentre hi treballes
La coedició de l'apartat 9 permet que diverses persones editin alhora. Però hi ha documents on això no interessa: un pressupost, un contracte, un procediment oficial. Per a aquests casos existeix l'extracció.
Extreure un document és dir-li a SharePoint «me'l quedo jo un moment». Mentre està extret, els altres el poden llegir però no modificar, i veuen qui el té.
15.1. Coedició o extracció
	
	Coedició
	Extracció

	Qui pot editar
	Tothom alhora
	Només qui l'ha extret

	Quan va bé
	Actes, notes, esborranys d'equip
	Documents oficials, pressupostos, contractes

	Risc
	Trepitjar-se si no es parla
	Oblidar-se'l extret i bloquejar l'equip

	Per defecte
	Activada
	S'ha d'activar o fer manualment



15.2. Extreure un document
	1
	Selecciona el document a la biblioteca
Amb el cercle de l'esquerra del nom.

	2
	Obre el menú de tres punts i busca «Extreure»
Pot estar dins de «Més».

	3
	Fes clic a «Extreure»
Apareixerà una fletxa vermella sobre la icona del document.

	4
	Edita'l com sempre
Ningú més el podrà modificar mentre el tinguis tu.


15.3. Tornar-lo: inserció
	1
	Selecciona el document extret
Reconeixeràs la fletxa vermella.

	2
	Tria «Inserir» al menú de tres punts
En alguns menús surt com a «Insertar» o «Protegir».

	3
	Escriu un comentari del que has canviat
Opcional, però es guarda a l'historial de versions i val molt la pena.

	4
	Confirma
El document torna a estar disponible per a tothom.


15.4. Descartar l'extracció
Si has extret un document i finalment no hi vols fer cap canvi, pots descartar l'extracció. El document torna a l'estat que tenia i es perden les modificacions que hi haguessis fet.

	Atenció: El problema real de l'extracció no és tècnic, és humà: algú extreu un document un divendres, se n'oblida i marxa de vacances. L'equip es queda bloquejat dues setmanes. Un propietari del lloc pot descartar l'extracció d'un altre, però cal saber que existeix aquesta opció.



	Exercici guiat 11 — Bloqueja i allibera un document

	1.  Extreu l'acta de la teva biblioteca.
2.  Demana al teu company que intenti editar-la. Ha de poder llegir-la però no escriure-hi.
3.  Que et digui quina informació li mostra SharePoint sobre qui la té extreta.
4.  Fes-hi un canvi i torna-la amb «Inserir», escrivint un comentari del que has fet.
5.  Obre l'historial de versions i comprova que el comentari hi apareix.




16. Configurar el control de versions
Per defecte, tota biblioteca guarda versions. Però pots decidir quantes en guarda i si vol obligar tothom a extreure els documents abans d'editar-los.
	1
	Obre la biblioteca i ves a la seva configuració
Roda dentada > Configuració de la biblioteca, o des de Contingut del lloc.

	2
	Busca la configuració de control de versions
Sol dir «Configuració de versions».

	3
	Decideix si vols versions principals o també secundàries
Principals: cada canvi desat. Secundàries: distingeixen esborrany de publicat.

	4
	Limita el nombre de versions que es conserven
Per exemple, les 100 últimes. Evita que una biblioteca creixi sense control.

	5
	Activa l'extracció obligatòria si escau
Obligarà tothom a extreure el document abans de poder-lo editar.

	6
	Desa
El canvi s'aplica a tots els documents de la biblioteca.



	Consell: L'extracció obligatòria s'ha d'activar amb molt de criteri. En una biblioteca de treball diari mata la coedició i la gent la troba incòmoda. Té sentit en biblioteques de documents oficials on el control importa més que l'agilitat.



17. Regles: que t'avisi quan alguna cosa canviï
	Important — les alertes ja no existeixen: Fins fa poc, SharePoint tenia una funció d'«Alertes» per rebre avisos per correu. Microsoft la va retirar completament el juliol de 2026 i ha deixat de funcionar. Si trobes manuals o vídeos que parlin d'«Avisar-me» o «Alertes», estan desactualitzats. El substitut són les regles.


17.1. Crear una regla
Una regla envia un correu automàticament quan passa alguna cosa a una llista: es crea un element, en canvia un, o una columna pren un valor determinat.
	1
	Obre la llista
Les regles funcionen sobre llistes.

	2
	Al menú superior, obre «Automatitzar» > «Regles»
I tria crear-ne una de nova.

	3
	Tria la condició
Quan es crea un element, quan canvia una columna, quan una columna pren un valor concret...

	4
	Completa la frase
L'assistent la construeix com una frase: «Quan Estat canviï a Aprovat, notificar a...».

	5
	Indica a qui s'ha d'avisar
Una persona concreta, o la persona d'una columna de tipus Persona.

	6
	Crea la regla
Es pot editar o desactivar després des del mateix menú.


17.2. Administrar-les
	1
	Automatitzar > Regles > Administrar regles
Hi surten totes les de la llista.

	2
	Activa o desactiva cadascuna
No cal esborrar-les per aturar-les temporalment.

	3
	Esborra les que ja no facin servei
És fàcil acumular-ne i acabar rebent correus que ningú llegeix.



	Consell: Crea regles només per als canvis que exigeixen que algú faci alguna cosa. Una regla que avisa de qualsevol modificació acaba a la carpeta d'ignorats de tothom, i llavors el dia que passa alguna cosa important, ningú se n'assabenta.



	Si necessites més: Per a automatitzacions complexes —diverses condicions, aprovacions, accions en altres aplicacions— l'eina és Power Automate, que queda fora d'aquest curs. Les regles cobreixen els casos senzills, que són la majoria.




18. Moure, copiar i exportar
18.1. Moure o copiar fitxers
Pots moure documents entre carpetes, entre biblioteques i fins i tot entre llocs diferents, sense descarregar-los i tornar-los a pujar.
	1
	Selecciona el fitxer o els fitxers
Pots seleccionar-ne diversos amb els cercles.

	2
	Fes clic a «Moure a» o «Copiar a»
A la barra superior.

	3
	Tria la destinació
El mateix lloc, un altre lloc de SharePoint o el teu OneDrive.

	4
	Confirma
Si mous el fitxer, s'emporta l'historial de versions. Si el copies, la còpia comença de zero.



	Clau: Moure conserva l'historial de versions; copiar, no. I compte: moure un fitxer trenca els enllaços que n'haguessis compartit. Si el document està enllaçat des de correus o des de Teams, val més deixar-lo on és i organitzar-lo amb columnes, com dèiem a l'apartat 7.


18.2. Exportar la llista de fitxers a Excel
Pots treure un Excel amb el llistat de documents d'una biblioteca i totes les seves columnes. És molt útil per fer inventaris, informes de situació o revisions periòdiques.
	1
	Obre la biblioteca amb la vista que vulguis exportar
S'exporta el que veus: si tens un filtre posat, s'aplicarà.

	2
	Al menú de la barra superior, busca «Exportar»
Pot estar dins de «Més» o d'«Integrar».

	3
	Tria exportar a Excel o a CSV
L'exportació a Excel manté la connexió; la de CSV és una còpia plana.

	4
	Obre el fitxer descarregat
Hi trobaràs una fila per document amb totes les columnes.



	Fixa-t'hi: L'exportació treu la llista de documents, no els documents. Obtens noms, dates, autors i les columnes que hagis creat, no el contingut dels fitxers.



19. La navegació del lloc
El menú lateral esquerre d'un lloc es diu inici ràpid i el pots configurar. Per defecte hi surten les biblioteques i les llistes, però hi pots posar el que vulguis: enllaços a documents concrets, a altres llocs o a webs externes.
19.1. Afegir un enllaç al menú
	1
	Al menú lateral, fes clic a «Editar»
Sol ser a sota de l'últim element.

	2
	Passa el ratolí per on vulguis inserir-lo i fes clic al signe +
Apareix entre els elements existents.

	3
	Tria el tipus d'enllaç
Una adreça web, una pàgina del lloc o una etiqueta per agrupar.

	4
	Escriu l'adreça i el text que es veurà
El text ha de ser curt: el menú és estret.

	5
	Desa
L'enllaç ja hi és per a tots els membres del lloc.


19.2. Organitzar el menú
Des del mateix mode d'edició pots arrossegar els elements per canviar-ne l'ordre, convertir-ne un en subelement d'un altre, o eliminar-ne.

	Consell: El menú és el primer que veu qualsevol que entra al lloc. Deixa-hi cinc o sis elements com a molt, i posa els que la gent farà servir cada dia. Un menú amb quinze entrades no orienta ningú.




20. Compartir el lloc sencer
Fins ara hem compartit documents concrets. També pots donar accés a un lloc sencer, i aquí hi ha un matís important segons si el lloc té grup de Microsoft 365 al darrere.
	Situació
	Què passa quan hi afegeixes algú

	Lloc lligat a un grup (lloc d'equip)
	Entra al grup: veurà el lloc, la bústia, el calendari i l'equip de Teams

	Lloc lligat a un grup, però només el lloc
	Es pot donar accés només a SharePoint, sense afegir-lo al grup

	Lloc de comunicació
	Se li dona accés directament al lloc, com a membre o com a visitant



	1
	Obre el lloc i fes clic a la roda dentada
A la part superior dreta.

	2
	Tria les autoritzacions del lloc
Hi veuràs els grups i les opcions per compartir.

	3
	Decideix si l'afegeixes al grup o només al lloc
És la decisió clau. Al grup, ho veu tot; només al lloc, només els fitxers.

	4
	Tria el nivell: propietari, membre o visitant
Recorda l'apartat 5.

	5
	Envia la invitació
La persona rebrà un correu amb l'enllaç.



	Clau: Aquesta és una de les confusions més habituals. Afegir algú a un lloc d'equip no és només donar-li uns fitxers: l'estàs posant dins del grup, i amb això veurà la bústia, el calendari i la conversa de Teams. Si el que vols és que vegi uns documents, dona-li accés només al lloc, o millor encara, comparteix-li la carpeta concreta.



21. Treballar des de les aplicacions d'escriptori
Si tens Word, Excel o PowerPoint instal·lats a l'ordinador, hi pots obrir i desar documents de SharePoint directament, sense passar pel navegador.
21.1. Obrir un document de SharePoint des de l'escriptori
	1
	A la biblioteca, selecciona el document
Al navegador.

	2
	Tria «Obrir» > «Obrir a l'aplicació d'escriptori»
S'obrirà Word, Excel o PowerPoint al teu ordinador.

	3
	Edita'l normalment
Els canvis es desen directament al núvol, no en local.


21.2. Desar un document nou a SharePoint des de l'escriptori
	1
	A l'aplicació d'escriptori, ves a Fitxer > Desa com a
O «Desa una còpia».

	2
	Tria la ubicació del núvol
Si la biblioteca no hi surt, ves-hi primer des del navegador i sincronitza-la.

	3
	Navega fins a la biblioteca i la carpeta
I desa.



	Clau: «Obrir a l'aplicació d'escriptori» NO és el mateix que «Descarregar». La primera manté el document connectat al núvol i la coedició funciona. La segona en fa una còpia solta al teu ordinador i trenca la cadena. La diferència és una opció de menú i té conseqüències molt diferents.




22. Manteniment: eliminar i netejar
Els espais de treball s'omplen. Saber com esborrar bé és part de saber-los administrar.
	Vull eliminar...
	On es fa
	Es pot recuperar?

	Un fitxer
	Menú del fitxer > Eliminar
	Sí, a la paperera del lloc

	Una versió concreta
	Historial de versions > menú de la versió
	No

	Una biblioteca sencera
	Configuració de la biblioteca > Eliminar
	Sí, a la paperera del lloc

	Un lloc sencer
	Configuració del lloc > Eliminar lloc
	Durant un temps limitat



	Atenció: Eliminar un lloc lligat a un grup de Microsoft 365 no esborra només el lloc: se'n va també la bústia, el calendari, el pla de Planner i l'equip de Teams associats. És l'operació més destructiva de tot el sistema. Abans de fer-la, comprova què hi ha penjat d'aquell grup.



	Consell de manteniment: Un cop l'any, revisa els llocs dels quals ets propietari i pregunta't si encara serveixen. Els llocs abandonats són el motiu pel qual moltes organitzacions acaben restringint qui pot crear-ne, i llavors la vida es complica per a tothom.



Resum de la part C
1. L'extracció bloqueja un document mentre hi treballes. És l'alternativa a la coedició per a documents oficials.
1. Pots limitar quantes versions es guarden i obligar l'extracció, des de la configuració de la biblioteca.
1. Les alertes es van retirar el juliol de 2026. El substitut són les regles, des del menú Automatitzar d'una llista.
1. Moure conserva l'historial i trenca els enllaços; copiar comença de zero. Millor organitzar amb columnes.
1. Afegir algú a un lloc d'equip l'afegeix al grup sencer: veurà bústia, calendari i Teams.
1. «Obrir a l'aplicació d'escriptori» manté la connexió amb el núvol. «Descarregar» la trenca.


Annex — Què està obsolet als manuals
Si consultes bibliografia de SharePoint, aquesta taula t'estalviarà temps. Hi ha funcions molt documentades que avui gairebé ningú fa servir, o que directament han desaparegut.
	Ho trobaràs als llibres com...
	Situació actual
	Què fer servir

	Pàgines wiki
	Retirades de Teams; a SharePoint, en desús
	OneNote o pàgines modernes

	Taulers de discussió
	Funció clàssica, pràcticament abandonada
	Canals de Teams

	Llistes de tasques de SharePoint
	Substituïdes a la pràctica
	Planner

	Calendari de SharePoint
	Substituït pel calendari del grup
	Outlook i el calendari de l'equip

	Experiència clàssica de lloc
	Encara existeix en llocs antics
	Experiència moderna, la d'aquest manual

	Delve
	Retirat el desembre de 2024
	Targeta de perfil i cerca de persones



	Per què t'ho expliquem: No és per desacreditar cap manual, sinó perquè sàpigues llegir-los. Els conceptes de fons —biblioteques, permisos, versions, col·laboració— són els mateixos i estan molt ben explicats. El que ha canviat són les pantalles i algunes funcions concretes.



Resum del bloc
1. SharePoint és l'espai de fitxers de l'equip. OneDrive és el teu. Si el document ha de sobreviure a la teva marxa, no pot ser al teu OneDrive.
1. Lloc, grup i equip de Teams van units: creïs el que creïs, es creen els altres.
1. Les columnes substitueixen les carpetes. Un document canvia d'estat sense moure's, i els enllaços segueixen funcionant.
1. Comparteix enllaços, no adjunts. Per defecte, «persones concretes» i només lectura.
1. L'historial de versions i la paperera fan que sigui difícil perdre res. No descarreguis: obre.
1. Els permisos de Copilot són els teus, i els teus surten d'aquí.

	Sobre aquest document: Manual autònom de Microsoft SharePoint. No requereix haver fet cap altre bloc del curs. Aubay Consultoria IT — Barcelona — 2026.

